<classify> WAZIRI wa Nchi, Ofisi ya Rais, Tawala za Mikoa na Serikali za Mitaa Seleman Jafo amepandisha joto la uchaguzi wa serikali za mitaa kwa kutangaza uandikishaji katika daftari la kupiga kura kwa uchaguzi huo utaanza Oktoba 8 hadi Oktoba 14, mwaka huu.Uandikishaji huo ni kama kipenga cha uchaguzi huo kimelia kwani baada ya hapo, kampeni za uchaguzi huo zitaanza kufanyika Novemba 17 hadi 23, mwaka huu nchi nzima kwa siku saba kabla ya uchaguzi huo rasmi kufanyika Novemba 24, mwaka huu. Akizungumza na HabariLeo jana, Waziri Jafo alisema kwa mujibu wa Kanuni za Uchaguzi wa Serikali za Mitaa, uandikishaji kwenye daftari la wapigakura unatakiwa kufanyika siku 47, kabla ya uchaguzi. Hivyo kuanzia Oktoba 8 tayari zitakuwa zimebaki siku 47 kufikia uchaguzi, lakini pia kwa mujibu wa kanuni uandikishaji nao utafanyika siku saba tu yaani kuanzia hiyo Oktoba 8 hadi 14, mwaka huu, alieleza Waziri Jafo. Alisema taratibu za maandalizi ya uchaguzi huo ambao umetengewa bajeti ya Sh bilioni 82.9 zinaendelea vizuri na kwamba bajeti kamili ya kiasi cha fedha kitakachotumika itafahamika vizuri baada ya uchaguzi. Alisema kinachoendelea sasa ni kuhakikisha wasimamizi wa uchaguzi wanafahamu vyema mipaka ya mitaa, vijiji na vitongoji vyao na baada ya hapo idadi kamili ya vituo vya kupigia kura itabainishwa kulingana na idadi ya wapigakura watakaojiandikisha. Alisema uchaguzi huo utafanyika vijiji 12,319, vitongoji 64,384 na mitaa 4,263. Serikali imeshakamilisha kanuni za uchaguzi huo kwa mwaka huu, kanuni za uchaguzi wa mwenyekiti wa mitaa katika mamlaka ya miji, kanuni za uchaguzi wa mwenyekiti wa kijiji, wajumbe wa serikali za kijiji na kanuni za mwenyekiti wa kitongoji katika mamlaka ya miji. Pamoja na hayo, pia imeshaandaa mwongozo wa uchaguzi wa viongozi wa vijiji za mwaka 2019, mwongozo wa elimu ya mpiga kura wa serikali za mitaa na kuhakiki na kuandaa matangazo ya maeneo ya utawala katika serikali za mitaa zinazohusika.Kwa sasa joto limepanda kwa upande wa vyama siasa nchini kutokana na uchaguzi huo, ambapo kila upande kuanzia chama tawala, CCM na vyama mbalimbali vya upinzani vimeanza kutamba kuzoa viti vingi vya uchaguzi huo wa serikali za mitaa.Mwaka 2014, jumla ya vyama vya siasa 15 vilishiriki uchaguzi huo ambapo kati yake 11 vilipata wawakilishi na vinne havikupata kiti hata kimoja. Licha ya vyama vya upinzani kupata viti vingi vya mitaa, vitongozi na vijiji ambavyo miaka iliyopita vilikuwa vinashikiliwa na CCM, chama hicho tawala, kiliongoza.  <topic>: kitaifa 